CELEX: 62008CN0246
Language: el
Date: 2008-06-03 00:00:00
Title: Υπόθεση C-246/08: Προσφυγή της 3ης Ιουνίου 2008 — Επιτροπή των Ευρωπαϊκών Κοινοτήτων κατά Δημοκρατίας της Φινλανδίας

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/29
            
         Προσφυγή της 3ης Ιουνίου 2008 — Επιτροπή των Ευρωπαϊκών Κοινοτήτων κατά Δημοκρατίας της Φινλανδίας
   (Υπόθεση C-246/08)
   (2008/C 209/43)
   Γλώσσα διαδικασίας: η φινλανδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: P. Aalto και Δ. Τριανταφύλλου)
   
      Καθής: Δημοκρατία της Φινλανδίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Φινλανδίας, μη επιβάλλοντας ΦΠΑ για τις νομικές συμβουλές εκ μέρους κρατικών υπηρεσιών παροχής νομικής αρωγής (των υπηρετούντων σ' αυτές νομικών συμβούλων) σύμφωνα με τη νομοθεσία περί παροχής νομικής αρωγής, όταν οι σχετικές υπηρεσίες παρέχονται έναντι μερικής πληρωμής, ενώ η παροχή ανάλογων υπηρεσιών εκ μέρους ιδιωτών δικηγόρων βαρύνεται με ΦΠΑ, παρέβη τις υποχρεώσεις που υπέχει από το άρθρο 2, παράγραφος 1, και το άρθρο 4, παράγραφοι 1, 2 και 5, της έκτης οδηγίας 77/388/ΕΟΚ (1) περί φόρου προστιθεμένης αξίας·
            
         
               —
            
            
               να καταδικάσει τη Δημοκρατία της Φινλανδίας στα δικαστικά έξοδα.
            
         Ισχυρισμοί και κύρια επιχειρήματα
   Στις υποθέσεις που άγονται ενώπιον των δικαστηρίων στη Φινλανδία, ο χρήζων νομικής αρωγής μπορεί να επιλέξει μεταξύ της παροχής νομικών συμβουλών εκ μέρους δημόσιων υπηρεσιών ή εκ μέρους ιδιωτών δικηγόρων. Στη πρώτη περίπτωση οι υπηρεσίες που παρέχουν οι οικείες δημόσιες υπηρεσίες έναντι μερικής πληρωμής δεν βαρύνονται με ΦΠΑ, ενώ η παροχή αναλόγων υπηρεσιών έναντι μερικής πληρωμής εκ μέρους ιδιωτών δικηγόρων βαρύνεται με ΦΠΑ. Κατά την άποψη της Επιτροπής, υφίσταται εν προκειμένω διαφορετική φορολογική μεταχείριση των ιδίων υπηρεσιών, η οποία έχει επιπτώσεις επί των δημοσίων πόρων.
   Η Επιτροπή θεωρεί ότι η παροχή υπηρεσιών εκ μέρους δημόσιων υπηρεσιών παροχής νομικής αρωγής δεν εμπίπτει στο πεδίο εφαρμογής του άρθρου 4, παράγραφος 5, πρώτο εδάφιο, της έκτης οδηγίας. Οι υπηρεσίες αυτές σαφώς απαλλάσσονται του φόρου προστιθεμένης αξίας όταν δεν παρέχονται έναντι αμοιβής. Όταν όμως ο δικαιούχος της παροχής καταβάλλει κάποια αμοιβή, δεν μπορεί να υφίσταται τέτοια φοροαπαλλαγή για τις παροχές εκ μέρους των ως άνω δημοσίων υπηρεσιών.
   Κατά το άρθρο 4, παράγραφος 5, δεύτερο εδάφιο, της έκτης οδηγίας, οργανισμοί δημοσίου δικαίου βαρύνονται με ΦΠΑ για τις δραστηριότητες των υπηρεσιών τους αν η διαφορετική μεταχείρισή τους μπορεί να οδηγήσει σε σημαντικές στρεβλώσεις των όρων του ανταγωνισμού. Ακόμα και αν θεωρηθεί ότι οι κρατικές υπηρεσίες παροχής νομικής αρωγής ενεργούν ως δημόσιος οργανισμός, η σχετική φοροαπαλλαγή τους θα οδηγούσε σε σημαντική στρέβλωση του ανταγωνισμού. Για τον λόγο αυτόν επιβάλλεται η υπαγωγή τους στον ΦΠΑ.
   
      (1)  ΕΕ ειδ. έκδ, 09/001 σ. 49.